google/wiki40b huggingface dataset:
Κίερεν Πέρκινς

Βιογραφία

Ο Πέρκινς γεννήθηκε στο Μπρισμπέιν στις 14 Αυγούστου του 1973 και η πρώτη του σημαντική διάκριση ήταν η πρώτη θέση στο Εθνικό πρωτάθλημα το 1989 και το χρυσό μετάλλιο στους αγώνες της Κοινοπολιτείας το 1990.
Το 1992 διέπρεψε στα 1.500 μέτρα ελεύθερο , καταρρίπτοντας το παγκόσμιο ρεκόρ ενώ πήρε και το ασημένιο στα 400 μέτρα ελεύθερο. Το 1994 κατέρριψε τα παγκόσμια ρεκόρ στα 400 και στα 1.500 μέτρα ελεύθερο. Τα ρεκόρ αυτά άντεξαν μέχρι το 1999 και το 2001 αντίστοιχα. Ακολούθησε νέα κατάκτηση του χρυσού στους Ολυμπιακούς του 1996 και το 2000 στο "κύκνειο άσμα" του, ο Πέρκινς κατέκτησε το ασημένιο μετάλλιο.
Μετά την απόσυρσή του από την ενεργό δράση είναι μέλος της Ομοσπονδίας Κολύμβησης της Αυστραλίας.
Πυρόλυση

Άνυδρη πυρόλυση

Η πυρόλυση εννοείται συνήθως ως άνυδρη (χωρίς νερό) Το φαινόμενο εμφανίζεται όποτε ένα στερεό οργανικό υλικό θερμαίνεται κατάλληλα, π.χ. τηγανίζεται, ψήνεται κλπ. (Παρ' όλο ότι αυτές οι διαδικασίες πραγματοποιούνται σε ανοικτή ατμόσφαιρα, τα εξωτερικά στρώματα του υλικού κρατούν το εσωτερικό μακριά από το οξυγόνο.)
Το φαινόμενο επίσης συμβαίνει κατά την καύση συμπαγούς στέρεου καύσιμου όπως το ξύλο. Οι φλόγες ενός ξύλου που καίγεται προκαλούνται από την καύση των αερίων που απελευθερώνονται από την πυρόλυση, όχι από την καύση του ίδιου του ξύλου. Συνεπώς, η πυρόλυση κοινών υλικών όπως ξύλο, πλαστικό και ύφασμα είναι πολύ σημαντική σε θέματα πυρασφάλειας και πυρόσβεσης.

Εφαρμογές

Μια πανάρχαια βιομηχανική χρήση της άνυδρης πυρόλυσης είναι η παραγωγή ξυλοκάρβουνου μέσω της πυρόλυσης του ξύλου. Πιο πρόσφατα, η πυρόλυση έχει χρησιμοποιηθεί για την μαζική μετατροπή ορυκτού κάρβουνου σε κοκ για την μεταλλουργία και ειδικότερα την κατασκευή ατσαλιού.
Σε πολλές βιομηχανικές εφαρμογές η διαδικασία γίνεται κάτω από πίεση και σε θερμοκρασίες πάνω από 430°C.
Η άνυδρη πυρόλυση μπορεί επίσης να χρησιμοποιηθεί για την παραγωγή υγρών καυσίμων παραπλήσιων με το ντήζελ από στέρεα βιομάζα ή πλαστικό. Η περισσότερο κοινή τεχνική χρησιμοποιεί πολύ μικρούς χρόνους εφαρμογής (<2 δευτερόλεπτα) και υψηλά επίπεδα θέρμανσης σε θερμοκρασίες 350-500 °C και λέγεται γρήγορη ή αστραπιαία πυρόλυση.

Ένυδρη πυρόλυση

Ο όρος πυρόλυση ορισμένες φορές χρησιμοποιείται για να περιγράψει την θερμόλυση παρουσία νερού, για παράδειγμα τον θερμικό αποπολυμερισμό οργανικών απόβλητων σε ελαφρύ ορυκτέλαιο.

Πυρόλυση σε κενό

Στην πυρόλυση σε κενό, οργανικά υλικά θερμαίνονται σε κενό με τον σκοπό να μειωθεί το σημείο βρασμού και να αποφευχθούν παράπλευρες χημικές αντιδράσεις. Χρησιμοποιείται στην οργανική χημεία ως συνθετικό εργαλείο. Στην αστραπιαία πυρόλυση σε κενό, ο χρόνος παραμονής στην θερμοκρασία εργασίας περιορίζεται στον συντομότερο δυνατό ώστε να περιορισθούν δευτερεύουσες αντιδράσεις.
Σκάλα Κεφαλονιάς

Αρχαιολογικά ευρήματα

Στην Σκάλα βρέθηκαν ύστερα από ανασκαφές του Β. Καλλιπολίτη το 1957, ερείπια μιας Ρωμαϊκής Έπαυλης όπου ανήκε σε εύπορο Ρωμαίο και περιλάμβανε στο κτίσμα και ρωμαϊκά λουτρά. Η έπαυλη αποτελείται από τέσσερα δωμάτια τα οποία έχουν ψηφιδωτά δάπεδα του 3ου μ.Χ αιώνα.
Κοντά στο παλιό χωριό βρίσκεται ναός του Απόλλωνα που χρονολογείται από τον 5ο αιώνα προ Χριστού.
Μπενγκτ Γκούσταφσον

Καριέρα

Ο Μπενγκτ Γκούσταφσον έκανε τα πρώτα του βήματα στο χώρο της πετοσφαίρισης στις ακαδημίες της Σγιοβάγια ΦΚ, ενώ στη συνέχεια μεταπήσησε στην Προγκόνα VBK, στην οποία παρέμεινε μέχρι το 1983. 
Το 1983 άφησε στη Σουηδία και ταξίδεψε στην Ιταλία, στην οποία παρέμεινε για πέντε χρόνια αγωνιζόμενος αρχικά στη Ρόμπε ΝτιΚάπα Τορίνο (1983-85) κι έπειτα στην Σάνταλ Πάρμα (1985-88). Με την ομάδα του Τορίνο κατάφερε να κατακτήσει το Top Teams Cup του 1984, ενώ με την ομάδα της Πάρμα κατέκτησε ένα Κύπελλο Ιταλίας (1987).
Το καλοκαίρι του 1988, ο Γκούσταφσον ταξίδεψε στην Ελλάδα για λογαριασμό του Ολυμπιακού Πειραιώς. Στην ομάδα του Πειραιά παρέμεινε για ένα χρόνο έχοντας καταφέρει να κατακτήσει προηγουμένως το πρωτάθλημα αλλά και το Κύπελλο Ελλάδας του 1989.
Στη συνέχεια επέστρεψε στη Σουηδία και μετεγγράφη στην Κουνγκβάλς VBK ενώ στη συνέχεια επέστρεψε στην Ιταλία για λογαριασμό της Σίσλει Τρεβίζο, η οποία έμελλε να αποτελέσει και την τελευταία ομάδα της επαγγελματικής του καριέρας.

Διεθνείς συμμετοχές

Ο Μπενγκτ Γκούσταφσον ήταν για αρκετά χρόνια διεθνής με την Εθνική ομάδα πετοσφαίρισης ανδρών της Σουηδίας. Μεταξύ άλλων, έχει συμμετάσχει στο Ευρωπαικό Πρωτάθλημα Πετοσφαίρισης του 1987, το οποίο έλαβε χώρα στο Βέλγιο.
FBI

Ιστορία

Το FBI ιδρύθηκε το 1908 από το Γενικό Εισαγγελέα Κάρολο Ιωσήφ Βοναπάρτη, ύστερα από συζήτηση (και διαφωνία) με τον τότε πρόεδρο Θεόδωρο Ρούζβελτ και άρνηση του Κογκρέσου να παραχωρήσει τμήματα άλλων μυστικών υπηρεσιών στο Υπουργείο Δικαιοσύνης. Αρχικά ονομάστηκε από τον Μποναπάρτε «Γραφείο Ερευνών» (Bureau of Investigations, BI ή BoI) για να εξελιχτεί, το 1908, σε «Ομοσπονδιακό Γραφείο Ερευνών».

Αρμοδιότητες

Σκοπός του FBI είναι ο συντονισμός της δράσης των οργάνων της πολιτειακής αστυνομίας, η διερεύνηση διάφορων υποθέσεων και η καταπολέμηση του εγκλήματος. Οι πράκτορες του έχουν το δικαίωμα από το νόμο να διενεργούν συλλήψεις χωρίς ένταλμα και να χρησιμοποιούν τα όπλα τους σε περιπτώσεις που παρουσιάζεται ανάγκη. Για να γίνει κάποιος πράκτορας του πρέπει να είναι πολίτης των Ηνωμένων Πολιτειών ή από τα Βόρεια νησιά Μαριάννα και επίσης να είναι το λιγότερο 23 ετών. Όταν θα γίνει ειδικός πράκτορας πρέπει να είναι κάτω από 37.
Τάχου γκετζρότ

Το τάχου γκετζρότ είναι πιάτο τόφου από το Τσιρεμπόν, μια πόλη-λιμάνι στη Δυτική Ιάβα της Ινδονησίας. Το τάχου γκετζρότ αποτελείται από τάχου πονγκ, ένα είδος κοίλου τάχου γκορένγκ (τηγανητό τόφου) κομμένο σε μικρά κομμάτια. Σερβίρεται με μια λεπτή και υδαρή σάλτσα που παρασκευάζεται από την ανάμειξη ζάχαρης, ξυδιού και γλυκιάς σάλτσας σόγιας. Σερβίρεται συνήθως σε μικρά πήλινα μπολ ή λαγιάχ, με σκόρδο, κρεμμύδι και ζεστή τσίλι του πτηνού κομμένη σε κομμάτια με λίγο αλατοπίπερο. Σερβίρεται συνήθως σε πήλινο πιάτο.
Προγραμματισμός ηλεκτρονικών παιχνιδιών

Διαδικασία ανάπτυξης

Η επαγγελματική ανάπτυξη παιχνιδιών συνήθως ξεκινά με το σχεδιασμό παιχνιδιών, η οποία έχει πολλές πιθανές καταβολές. Ενίοτε η διαδικασία ανάπτυξης παιχνιδιών ξεκινά χωρίς σαφή σχεδιασμό, αλλά ως μια σειρά πειραμάτων. Για παράδειγμα, ο σχεδιαστής παιχνιδιών Will Wright ξεκίνησε την ανάπτυξη του The Sims παίρνοντας προγραμματιστές να πειραματιστούν με πολλές ιδέες.

Πρωτότυπα

Οι προγραμματιστές συχνά απαιτείται να παράγουν πρωτότυπα ιδεών και χαρακτηριστικών παιχνιδιού. Ένα μεγάλο μέρος των πρωτοτύπων μπορεί να λάβει χώρα κατά τη διάρκεια της προ-παραγωγής, πριν ολοκληρωθεί το έγγραφο σχεδίασης, και μπορεί να βοηθήσει στον καθορισμό των χαρακτηριστικών που ο σχεδιαστής ορίζει.
Τα πρωτότυπα αναπτύσσονται γρήγορα με ελάχιστο χρόνο για αρχικό σχεδιασμό και ως επί το πλείστον λειτουργούν ως απόδειξη της ιδέας ή για να δοκιμάσουν ιδέες. Δεν αναμένεται να λειτουργούν άψογα, αλλά αναπτύσσονται για να δοκιμάσουν νέες και μερικές φορές εξωτικές ιδέες.
Λέων (αστερισμός)

Αξιοσημείωτα χαρακτηριστικά

Ο αστερισμός αυτός περιλαμβάνει πολλά φωτεινά άστρα, όπως τον Βασιλίσκο (α Λέοντος) ή Καρδιά του Λέοντα, τον Ντενέμπολα (β Λέοντος) και τον γ Λέοντος (Αλγκιέμπα). Πολλά άλλα αμυδρά άστρα έχουν επίσης τη δική τους ιδιαίτερη ονομασία, όπως ο δ Λέοντος (Σώσμα), ο θ Λέοντος (Chort), ο κ Λέοντος (Al Minliar al Asad), ο λ Λέοντος (Alterf), και ο ο Λέοντος (Subra).
Ο Βασιλίσκος, ο η του Λέοντα, κι ο γ Λέοντος, μαζί με τους πιο αμυδρούς αστέρες ζ Λέοντος (Adhafera), μ Λέοντος (Ras Elased Borealis) και ε Λέοντος (Ras Elased Australis), αποτελούν την ομάδα αστέρων γνωστή ως το «Δρεπάνι». Οι αστέρες αυτοί αναπαριστούν το κεφάλι και τη χαίτη του λέοντα.
Ομάδα αστέρων που παλιότερα αναπαριστούσε τη φούντα της ουράς του λέοντα μεταμορφώθηκε το 240 π.Χ. σε αυτοτελή αστερισμό χάρη στον Πτολεμαίο. Σ' αυτό τον αστερισμό δόθηκε η ονομασία Κόμη Βερενίκης.
Ο αστέρας Wolf 359, ένας από τους πλησιέστερους αστέρες προς το Ηλιακό μας Σύστημα (σε απόσταση 7,7 ετών φωτός), βρίσκεται στον Λέοντα. Ένας από τους μικρότερους εξωηλιακούς πλανήτες που έχουν ποτέ εντοπιστεί περιστρέφεται γύρω από τον Gliese 436, αμυδρό αστέρα στον Λέοντα, σε απόσταση περίπου 33 ετών φωτός από τον Ήλιο.

Αξιοσημείωτα αντικείμενα του μακρινού ουρανού

Ο Λέων περιλαμβάνει πολλούς λαμπρούς γαλαξίες, εκ των οποίων οι δίδυμοι (Σπειροειδής Γαλαξίας Μ65, Σπειροειδής Γαλαξίας Μ66) και (Σπειροειδής Γαλαξίας Μ95, Σπειροειδής Γαλαξίας Μ96) είναι οι πιο διάσημοι.

Ιστορικά στοιχεία - ετυμολογία

Οι αρχαίοι Έλληνες αστρονόμοι τον ονόμαζαν Λέοντα και συσχέτιζαν με αυτόν τον μύθο του Λέοντος της Νεμέας, τον πρώτο άθλο του Ηρακλέους. Οι αρχαίοι Ινδοί αστρονόμοι τον ονόμαζαν Asleha και Sinha, ενώ οι Ταμίλ Simham αλλά αργότερα, επηρεασμένοι από την Ελλάδα και τη Ρώμη, τον ονόμαζαν Leya ή Leyaya, από τη λέξη Leo, που ήταν η κοινή του λατινική ονομασία εκ του ελληνικού Λέων.
Στα γραπτά του Οβίδιου η ονομασία εμφανίζεται ως Herculeus Leo και Violentus Leo. Bacchi Sidus (Αστέρας του Βάκχου) ήταν ένας από τους άλλους τίτλους του, καθώς ο θεός πάντα ταυτιζόταν με το ζώο αυτό. Η μορφή του είναι αυτή που συχνά αποκτούσε ο θεός αυτός στις πολυάριθμες μεταμορφώσεις του, ενώ το δέρμα του λέοντα αποτελούσε συχνά το ένδυμα του. Ο Μανίλιος όμως αποκαλούσε τον αστερισμό Jovis et Junonis Sidus (Αστέρας του Διός και της Ήρας), θαρρείς και ήταν υπό την προστασία αυτών των θεοτήτων, λογαριάζοντας μάλλον το βασιλικό χαρακτήρα του, κυρίως αυτόν του λαμπρότερου αστέρα του (του Βασιλίσκου).
Οι Πέρσες τον ονόμαζαν Ser ή Shir, οι Τούρκοι Artan, οι Σύριοι Aryo, οι Εβραίοι Arye και οι Βαβυλώνιοι Aru - όλες οι ονομασίες αυτές σημαίνουν λέοντας.
Κιρίλλ Ναμπάμπκιν

Καριέρα

Ο Ναμπάμπκιν ξεκίνησε την καριέρα του στην ΦΚ Μόσχας. Τον Δεκέμβριο του 2009 μετακόμισε δωρεάν στην ΤΣΣΚΑ Μόσχας.

Διεθνής καριέρα

Στις 25 Μαϊου 2012, ο Ναμπάμπκιν συμπεριλήφθη στην 23μελη σύνθεση της εθνική Ρωσίας για το Euro 2012, αντικαθιστόντας τον Ρομάν Σίσκιν.
Κυβερνείο του Σφαξ

Το Κυβερνείο (νομός) Σφαξ είναι ένας από τους 24 νομούς της Τυνησίας. Βρίσκεται στο κεντρικό ανατολικό παραθαλάσσιο τμήμα της χώρας και πρωτεύουσα είναι η ομώνυμη πόλη Σφαξ. Έχει συνολική έκταση 7.545 τ.χλμ., (6ο σε έκταση), και πληθυσμό 904.000 (2007). Δημιουργήθηκε το 1956.
Αύγουστος του Ζούλτσμπαχ

Βιογραφία

Γεννήθηκε στο Νόιμπουργκ και ήταν ο δευτερότοκος γιος του Φίλιππου-Λουδοβίκου κόμη του Νόιμπουργκ και της Άννας της Κλέβης, κόρης του Γουλιέλμου δούκα του Γιούλιχ-Κλέβης-Μπεργκ.
Το 1614 απεβίωσε ο πατέρας του και οι κτήσεις του μοιράστηκαν μεταξύ των τριών γιων του: ο Βόλφγκανγκ-Γουλιέλμος έλαβε το μεγαλύτερο μέρος του Νόιμπουργκ, ο Αύγουστος βόρεια τμήματα της πατρικής κτήσης, που αποτέλεσαν τη νεοϊδρυθείσα κομητεία του Ζούλτσμπαχ και ο Ιωάννης-Φρειδερίκος  την κομητεία του Χίλπολτσταϊν.
Απεβίωσε στο Βίντσχαϊμ το 1632 και τάφηκε στο Λάουινγκεν. Τον διαδέχθηκε ο πρωτότοκος γιος του Χριστιανός-Αύγουστος.
Αμίρα Βιλιχάγκεν

Καριέρα

Η Αμίρα Βιλιχάγκεν έφτασε το 2013 στο προσκήνιο, όταν συμμετείχε μεταξύ Οκτωβρίου και Δεκεμβρίου στο talent show "Holland's Got Talent", το οποίο κέρδισε. Με την ερμηνεία της στο τραγούδι "O Mio Babbino Caro" από την όπερα του Τζιάκομο Πουτσίνι "Gianni Schicchi" έγινε πολύ δημοφιλής κάθώς ενθουσίασε το κοινό καθώς και την κριτική επιτροπή. Στην τελευταία εμφάνιση της στην εκπομπή (Holland's Got Talent 2013), δήλωσε ότι δεν παρακολούθησε μαθήματα φωνητικής από κανένα καθηγητή και ότι είναι αυτοδίδακτη. Ήταν για πολλά χρόνια μέλος της Emmaus Kinderkoor Nijmegen αλλά διευκρίνισε ότι λάβει τα πρώτα μαθήματα φωνητικής εκπαίδευσης που διήρκεσαν μικρό χρονικό διάστημα.
Νέα Ιωνία Μαγνησίας

Ονομασία

Οι πρόσφυγες που ξεριζώθηκαν από τη Σμύρνη και την υπόλοιπη Μικρά Ασία το 1922 με τη Μικρασιατική Καταστροφή ήταν οι πρώτοι κάτοικοι της περιοχής. Στην αρχή ήταν μία συνοικία του Βόλου και ονομαζόταν «Προσφυγικός συνοικισμός» ή απλά «συνοικισμός». Το οριστικό όνομα «Νέα Ιωνία» η περιοχή το πήρε το 1947, σε ανάμνηση των χαμένων πατρίδων - της Ελληνικής Ιωνίας - και τη μετατροπή της σε Δήμο και ξεχωριστή πόλη.

Ιστορία

Η ιστορία του τόπου συνδέεται άμεσα με τη Μικρασιατική καταστροφή, τον εμπρησμό της Σμύρνης και ξεριζωμό 1.500.000 Ελλήνων της Μικράς Ασίας τον Αύγουστο του 1922 από τις ακμάζουσες πατρογονικές τους εστίες.
Στα τέλη του φθινοπώρου του 1924 στην άνυδρη περιοχή του Ξηρόκαμπου πάνω από το χείμαρρο Κραυσίδωνα, άρχισαν να δημιουργούνται σε πρώτη φάση τα πρώτα προσφυγικά σπίτια για 2.000 περίπου άτομα, τα λεγόμενα Τετράγωνα δημιουργώντας τον προσφυγικό Συνοικισμό του Βόλου, τη Νέα Ιωνία.
Μέσα στο καλοκαίρι του 1925 ανεγέρθηκαν τα λεγόμενα Τσιμεντένια στα δυτικά της κεντρικής πλατείας και σε λίγα χρόνια τα Πέτρινα, δυτικά, όπου μαζί με τα Τζαμαλιώτικα και τα Γερμανικά ανατολικά τους, υπάρχουν και μένουν μόνιμα μέχρι και σήμερα – κάποια από αυτά με την παλιά, την πρώτη τους μορφή – δίνοντας στη Νέα Ιωνία μία ξεχωριστή φυσιογνωμία.
Μέχρι και το 1947 αποτελούσε ενιαίο Δήμο μαζί με τον Βόλο ,τον Δήμο Παγασών. Με βασιλικό διάταγμα για λόγους πολιτικούς αποφασίσθηκε η διάσπαση της από το Βόλο.

Η πόλη σήμερα

Σήμερα, η Νέα Ιωνία έχει τα χαρακτηριστικά μιας σύγχρονης πόλης, με γοργούς ρυθμούς ανάπτυξης αλλά και με αρκετά προβλήματα. Η προσφυγική προέλευση του πληθυσμού της Νέας Ιωνίας έπαιξε σημαντικό ρόλο στην εξέλιξη της κοινωνικής οικονομικής και πολιτιστικής φυσιογνωμίας της περιοχής.
Αποτελείται από το ιστορικό κέντρο, γύρω από το οποίο έχει επεκταθεί η σημερινή πόλη, μια κοινότητα και 2 αγροτικούς οικισμούς. Στα αξιοθέατα της πόλης περιλαμβάνονται το Μουσείο Εθνικής Αντίστασης, το Μουσείο Προπολεμικής Μεταξουργίας, η εκκλησία της Ευαγγελίστριας, κ.α.
Βρανιέβιτσι (Μόσταρ)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Τελεία

Ιστορία

Η τελεία επινοήθηκε από τον Αριστοφάνη τον Βυζαντινό που εφηύρε το σύστημα των σημείων στίξης.

Κείμενο

Στις περισσότερες γλώσσες δείχνει το τέλος μίας πλήρους πρότασης. Στα κινεζικά συναντάται με τη μορφή μικρού κύκλου "。" (U+3002 . Στα ταϊλανδέζικα δεν χρησιμοποιείται για το τέλος μιας φράσης.
Χρησιμοποιείται επίσης για να δείξει αρκτικόλεξο, ακρωνύμιο ή συντομογραφία.
Στα γερμανικά και πολωνικά χρησιμοποιείται μετά από ακέραιο για να δείξει τα τακτικά αριθμητικά (2. σημαίνει δεύτερος/η/ο) και δεν χρησιμοποιείται για την ομαδοποίηση των ακεραίων.
Παλαιότερα, στη δακτυλογράφηση κειμένων, συνήθως την τελεία ακολουθούσαν δύο κενά για να είναι πιο εμφανής η διαφορά από το κόμμα.

Πληροφορική

Στις γλώσσες προγραμματισμού, στον πηγαίο κώδικα, στις αριθμητικές εκφράσεις σχεδόν πάντα συμβολίζει το διαχωρισμό του δεκαδικού από το ακέραιο μέρος ανεξάρτητα από το περιβάλλον εργασίας και τις ρυθμίσεις περιβάλλοντος του χρήστη. Στις αντικειμενοστραφείς γλώσσες χρησιμοποιείται για να δείξει τον γονέα ενός αντικειμένου (dot notation).
Στο Διαδίκτυο χρησιμοποιείται για το διαχωρισμό τομέων στο DNS (Σύστημα Ονομάτων Τομέα).
Στα περισσότερα σημερινά λειτουργικά συστήματα χρησιμοποιείται πρωταρχικά ως συντόμευση για τον τρέχοντα υποκατάλογο ενώ οι δύο τελείες αποτελούν συντόμευση για τον κατάλογο στον οποίο περιέχεται ο τρέχων. Επίσης, σε όσα ακολουθούν τις λειτουργίες του UNIX, χρησιμοποιείται στην αρχή του ονόματος ενός αρχείου για να υποδείξει στο λειτουργικό σύστημα ότι πρόκειται περί κρυφού αρχείου. Στο DOS και στα παράγωγα από αυτό συστήματα χρησιμοποιείται και μέσα στο όνομα του αρχείου για να υποδείξει τον τύπο του αρχείου (αν και νεώτερες εκδόσεις των λειτουργικών της Microsoft έχουν ως προεπιλογή την απόκρυψη αυτού του χαρακτηριστικού πράγμα που οδήγησε στη δημιουργία πολλών ιών).
Στο Κέλυφος Bourne και άλλα κελύφη χρησιμοποιείται ως εντολή εκτέλεσης του αρχείου που ακολουθεί. 
Στη γλώσσα COBOL συμβολίζει το τέλος μία πλήρους έκφρασης της γλώσσας.
Φίλιππος της Έσσης-Χόμπουρκ

Βιογραφία

Γεννήθηκε στο Χόμπουρκ και ήταν ο τρίτος γιος του Φρειδερίκου Ε΄ λάντγκραβου της Έσσης-Χόμπουρκ και της Καρολίνας, κόρης του Λουδοβίκου Θ΄ λαντγκράβου της Έσσης-Ντάρμστατ.
Το 1829 η Βρετανία τον πρότεινε ως βασιλιά του νεοϊδρυθέντος βασιλείου της Ελλάδας, κάτι που το υποστήριξε η Ρωσσία, όχι όμως η Γαλλία.

Στρατιωτική σταδιοδρομία

Το 1794 εισήλθε στη ταξιαρχία Χέσσε-Ντάρμστατ, που στάθμευε στην Ολλανδία. Ήταν λοχαγός· αιχμαλωτίστηκε από τους Γάλλους. Έπειτα από δέκα μήνες ελευθερώθηκε, αφού οι συγγενείς του πλήρωσαν γι' αυτό. Το 1796 εισήλθε στον Αυστριακό στρατό και έλαβε μέρος στις εκστρατείες των ετών 1798, 1799, 1800. Μετά τη Συνθήκη της Λιουνεβίλ στάθμευε στο Λβιβ. Προήχθη σε αντισυνταγματάρχη, συνταγματάρχη και διοικητή του 2ου πεζικού Συντάγματος αρχιδούκας Φερδινάνδος.
Το 1805 πολέμησε στη μάχη του Καλντιέρο υπό τον Κάρολο Αψβούργων-Λωρραίνης δούκα του Τέσεν. Επίσης στις μάχες του Λάνντσουτ και Έκμυλ. Μετά τη μάχη του Άσπερν-Έσσλινκ προήχθη σε αρχιστράτηγο στο πεδίο της μάχης για την εξαίρετη επίδοσή του. Στη μάχη του Βάγκραμ τραυματίστηκε και ακολούθως έλαβε τη στρατιωτική διάκριση του Τάγματος της Μαρίας-Θηρεσίας.
Μετατέθηκε στη Βιέννη και η ταξιαρχία του ενώθηκε με το σώμα Στρατού του Καρόλου-Φιλίππου πρίγκιπα του Σβάρτσενμπερκ. Το 1813 προήχθη σε αντι-στρατάρχη και πολέμησε στις μάχες Δρέσδης, Κουλμ και Λίνντεναου. Έγινε για λίγο κυβερνήτης του μεγάλου δουκάτου της Φρανκφούρτης και του πριγκιπάτου του Ίζενμπουρκ. Το 1814 ανέλαβε διοικητής του 6ου σώματος στρατού της Γερμανίας και μπήκε στη Λυών.
Ταξίδευσε στη Ρωσία και την Αγγλία για διπλωματικές αποστολές. Κατά την επανάσταση του Ρισορτζιμέντο εστάλη στη Νάπολη ως διοικητής του Αυστριακού τμήματος και ορίστηκε κυβερνήτης της Νάπολης. Μετατέθηκε στο Γκρατς (1825), στο Λβιβ (1827) και πίσω στο Γκρατς (1829). Το 1832 προήχθη σε υπο-στρατάρχη και το 1846 σε στρατάρχη. Ήταν ο πιο ψηλός βαθμός που έλαβε ποτέ μέλος του Οίκου της Έσσης.

Λάντγκραβος της Έσσης-Χόμπουρκ

Το 1839 απεβίωσε ο μεγαλύτερος αδελφός του Λουδοβίκος-Γουλιέλμος λάντγκραβος της Έσσης-Χόμπουρκ και τον διαδέχθηκε. Το 1840 διορίστηκε κυβερνήτης του Μετς, οπότε άφησε τη διακυβέρνηση του Χόμπουρκ στον επόμενο αδελφό του Γουσταύο.
Κατά την διακυβέρνησή του κλείστηκε συμφωνία παραχώρησης άδειας στους αδελφούς Φραγκίσκο και Λουδοβίκο Μπλανκ να λειτουργήσουν καζίνο στα Λουτρά Χόμπουρκ. Το 1844 οι πολίτες ζήτησαν Σύνταγμα, ένα προοίμιο των επαναστάσεων του 1848. Ο Φίλιππος εξέτασε το Σύνταγμα, που του προτάθηκε και το απέρριψε. Απεβίωσε το 1846 στο Χόμπουρκ σε ηλικία 67 ετών. Ήταν άτεκνος και τον διαδέχθηκε ο αδελφός του Φίλιππος.

Οικογένεια

Νυμφεύτηκε το 1838 μοργανατικά τη Ροζαλία-Αντωνία Ποτόττσνικ, βαρόνη Σίμμελπφεννικ φον ντερ Όυε. Ο Γουλιέλμος Β΄ εκλέκτορας της Έσσης(-Κάσσελ) της απένειμε τον τίτλο της βαρόνης του Νάουμπουρκ. Οι συγγενείς του την απέρριψαν. Δεν απέκτησαν απογόνους. Η Ροζαλία-Αντωνία απεβίωσε τον Φεβρουάριο του 1845 και τάφηκε στην κρύπτη του κάστρου Χόμπουρκ, όπου και ο άνδρας της ενάμισι έτος μετά.
Παργκάνα

Ένα παργκάνα (χίντι: परगना, ούρντου: پرگنہ, βεγγαλικά: পরগণা, parganā), ή παργκάναχ, επίσης γραφόταν ως περγκούναχ κατά τη περίοδο του Σουλτανάτου, τη περίοδο της Μογγολικής αυτοκρατορίας της Ινδίας και τη Βρετανική κυριαρχία, Είναι πρώην διοικητική μονάδα της Ινδικής υποηπείρου, που χρησιμοποιούταν κυρίως, αλλά όχι αποκλειστικά, από τα Μουσουλμανικά βασίλεια.
Τα Παργκάνα εισήχθησαν από το Σουλτανάτο του Δελχί, και η λέξη είναι περσικής καταγωγής. Ως μονάδα εσόδων, τα παργκάνα αποτελούνταν από διάφορα μούζα, τα οποία είναι η μικρότερη μονάδα εσόδων, που αποτελούνται από ένα ή περισσότερα χωριά και την ύπαιθρο που τα περιβάλλει. Οι υποδιαιρέσεις των παργκάνα ονομάζονταν Μούζα (περιοχή, οικισμοί).
Υπό τη βασιλεία του Σερ Σαχ Σουρί, η διοίκηση των παργκάνα ενισχύθηκε με την προσθήκη και άλλων αξιωματικών, συμπεριλαμβανομένου του σικντάρ (αρχηγός της αστυνομίας), τον αμίν ή μουνσίφ (ένας διαιτητής, ο οποίος αξιολογούσε και εισέπραττε τα έσοδα) και τον καρκούν (καταγραφέα ρεκόρ).

Εποχή των Μουγκάλ

Τον 16ο αιώνα ο αυτοκράτορας των Μουγκάλ Ακμπάρ οργάνωσε την αυτοκρατορία σε σουμπάχ (περίπου ισοδύναμο με τη πολιτεία ή την περιφέρεια), τα οποία υποδιαιρούνταν περαιτέρω σε σαρκάρ (περίπου το ισοδύναμο των επαρχιών), τα οποία ήταν τα ίδια οργανωμένα σε παργκάνα (περίπου ισοδύναμο με επαρχιακές διαιρέσεις όπως τα τεχσίλ). Στο σύστημα των Μουγκάλ, τα παργκάνα εξυπηρετούσαν ως οι τοπικές διοικητικές μονάδες των σαρκάρ. Τα επιμέρους παργκάνα εφάρμοζαν κοινά έθιμα σχετικά με τα δικαιώματα γης και ευθύνες, που είναι γνωστό ως παργκάνα νταστούρ, και κάθε παργκάνα είχε τα δικά του έθιμα σχετικά με το μίσθωμα, τις αμοιβές, μισθούς, μέτρα και σταθμά, που είναι γνωστό ως παργκάνα νιρίχ.

Βρετανικές Ινδίες

Καθώς οι Βρετανοί επεκτάθηκαν σε πρώην επαρχίες των Μουγκάλ, ξεκινώντας με τη Βεγγάλη, πρώτα διατήρησαν την διοίκηση με τα παργκάνα, αλλά, υπό την Διακυβέρνηση του Τσαρλς Κορνουάλις, έθεσε σε ισχύ την Μόνιμη εγκατάσταση του 1793, η οποία κατήργησε το σύστημα των παργκάνα υπέρ του συστήματος ζαμιντάρι, στο οποίο οι ζαμιντάρ έγιναν οι απόλυτοι ιδιοκτήτες της την αγροτική γη, και κατήργησαν τα παργκάνα νταστούρ και παργκάνα νιρίχ. Η βρετανική διοίκηση αποτελούνταν από τις επαρχίες, οι οποίες χωρίζονταν σε τεχσίλ ή ταλούκ. Τα παργκάνα παρέμειναν σημαντικά ως γεωγραφικός όρος, παραμένοντας στις έρευνες γης, την αναγνώριση χωριών, τα δικαστικά διατάγματα κλπ.

Μετά την ανεξαρτησία

Το σύστημα παργκάνα συνεχίστηκε σε πολλά πριγκιπικά κράτη, συμπεριλαμβανομένων των Τονκ και Γκουαλιόρ. Τα παργκάνα εξαφανίστηκαν σχεδόν εντελώς μετά την ανεξαρτησία της Ινδίας και του Πακιστάν το 1947, αν και ο όρος εξακολουθεί να επιβιώνει σε τοπωνύμια, όπως στις επαρχίες Βόρειο 24 Παργκάνας και Νότιο 24 Παργκάνας στην Ινδική πολιτεία της Δυτικής Βεγγάλης.
Ζάβαλιε

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Σάβα Γκροζντάνοβιτς

Ο Σάβα Γκροζντάνοβιτς (Sava Grozdanović) είναι Σέρβος προπονητής πετοσφαίρισης γεννημένος στη Γελάσνιτσα της Νις.
Το 1947 αγωνίστηκε στη Ράντνιτσκι Βελιγραδίου και το 1948 μεταγράφηκε στη Ζελέζνιτσαρ στην οποία συνεισέφερε ως παίκτης και ως προπονητής για 21 χρόνια.
Το 1951 ξεκίνησε την προπονητική του καριέρα αναλαμβάνοντας τη Γιουγκοσλαβική Εθνική ομάδα γυναικείας πετοσφαίρισης με την οποία κατέκτησε την 3η θέση στο Ευρωπαϊκό πρωτάθλημα που διεξήχθη στο Παρίσι. Παράλληλα έως το 1969 υπήρξε προπονητής της ανδρικής ομάδας της Ζελέζνιτσαρ και στις γυναικείες ομάδες της Παρτιζάν και του Ερυθρού Αστέρα.
Προσκλήθηκε στην Ελλάδα το 1961 από την Ελληνική Ομοσπονδία Πετοσφαίρισης για να εργασθεί στην εθνική ομάδα ανδρών έως το 1962 οπότε και ανακλήθηκε από την ομοσπονδία της Γιουγκοσλαβίας για να αναλάβει τις εθνικές ομάδες ανδρών και γυναικών της χώρας του.
Το 1969 προσλήφθηκε από τον Παναθηναϊκό για να αναλάβει τις ομάδες βόλεϊ ανδρών, γυναικών, εφήβων και νεανίδων. Συνεργάσθηκε με επιτυχία με τον Παναθηναϊκό καθώς με την ανδρική ομάδα κατέκτησε 4 πρωταθλήματα Ελλάδας (1970, 1971, 1972, 1973), με τη γυναικεία ομάδα κατέκτησε 4 πρωταθλήματα Ελλάδας (1970, 1971, 1972, 1973) και 5 πρωταθλήματα Κέντρου (1970, 1971, 1972, 1973, 1974). Παράλληλα ήταν προπονητής της Εθνικής Ελλάδος γυναικών. Την περίοδο 1979-80 επέστρεψε στην τεχνική ηγεσία της ανδρικής ομάδας βόλεϊ του Παναθηναϊκού και την οδήγησε στον τελικό του Κυπέλλου Κυπελλούχων .
Συνολικά κατέκτησε 32 εθνικά πρωταθλήματα Ελλάδας και Γιουγκοσλαβίας. Με την εθνική Γιουγκοσλαβίας κατέκτησε 2 χρυσά μετάλλια στους μεσογειακούς Αγώνες το 1963 και το 1967.